༄༅། །རྒྱལ་དབང་དཔལ་ཡུལ་བའི་ཡབ་སྲས་རྣམས་ལ་བསྔགས་པ་དྲང་སྲོང་བདེན་ཚིག་ཞེས་བྱ་བ་བཞུགས་སོ། ། མངྒ་ལམ། །

ངེས་གསང་ཐེག་མཆོག་རྗོགས་པ་ཆེན་པོ་འབུམ་ཕྲག་དྲུག་ཅུའི་རྒྱུད་ཀྱི་སྟོན་པ་དགའ་རབ་རྗེ། །སྡེ་གསུམ་ཀློང་དགུའི་ངེས་གསང་སྨྲ་ལ་མི་འཇིགས་སེང་གེའི་སྒྲ་ཆེན་སྒྲོགས་མཛད་ཤྲཱི་སེང་། །མཁྱེན་རྟོགས་དགོངས་པའི་རྩལ་ཆེན་རྫོགས་པས་སྟོང་པའི་མཁའ་དབྱིངས་སྐྱིལ་ཀྲུང་གིས་བཞུགས་ས་གསུམ་པ། །པདྨའི་ཟབ་གཏེར་པདྨས་འབྱིན་མཛད་ཐང་རྒྱལ་དངོས་སྤྲུལ་ཀུན་བཟང་ཤེས་རབ་མཆོག་དེར་བསྔགས། ། ༡༽ རྒྱལ་དབང་མཚོ་སྐྱེས་རྡོ་རྗེས་རྗེས་བཟུང་བས། །རྒྱལ་བསྟན་སྙིང་པོ་མདོ་སྒྱུ་སེམས་གསུམ་གྱི། །རྒྱལ་བསྟན་སྤེལ་ཕྱིར་སྲས་མཆོག་སྒྲ་གཅན་འཛིན། །རྒྱལ་དེ་མི་ཡི་རྫུ་ལ་ཞུགས་མིན་ནམ། ། ༢༽ རྨད་བྱུང་ཟ་ཧོར་མཁན་ཆེན་ཞི་བ་འཚོའི། །སྔ་འགྱུར་སྡོམ་རྒྱུན་སྨད་འདུལ་རིན་པོ་ཆེའི། །བརྒྱུད་དེ་བྱམས་པ་འབུམ་ལས་པཀྵིས་གསན། །དེ་བྱུང་ཆགས་མཻད་ཞབས་ལས་འདི་ཡིས་གསན། ། ༣༽ ཕྱིས་སུ་བཀའ་བརྒྱུད་བསྟན་ཁྲོད་བཞུགས་པ་ཕལ། །རྙིང་མར་སྡང་དང་གསར་ཞེན་ཆེ་བ་འགས། །ཁ་ཆེ་བསོད་སྙོམས་ཆེན་པོའི་བརྒྱུད་ཀྱིས་བསྒྱུར། །དེང་སང་ཀམ་ཚང་ཕྱོགས་ལ་འདི་མི་བཞུགས། ། ༤༽ འཇམ་པའི་དབྱངས་དང་རྒྱལ་ཚབ་མི་ཕམ་པས།

།རྗེས་བཟུང་ཀླུ་ཐོགས་ཞི་བ་ལྷ་ཡི་སྲོལ། །ཟབ་རྒྱས་ཟུང་འཇུག་བྱང་ཆུབ་སེམས་བསྐྱེད་ཀྱི། །སྡོམ་རྒྱུན་གསན་ཏེ་རྒྱལ་སྲས་ཆེན་པོར་གྱུར། ། ༥༽ སྔ་འགྱུར་བསྟན་འཛིན་རཏྣ་བཛྲ་ལས། །འདུས་པ་མདོ་དང་སྒྱུ་འཕྲུལ་དྲྭ་བའི་རྒྱུད། །སེམས་ཀློང་མན་ངག་མཛོད་བདུན་ཡ་བཞི་སོགས། །གསན་ཏེ་སྔ་འགྱུར་བསྟན་པའི་སྲོག་ཤིང་བཟུང་། ། ༦༽ རྒྱ་མཚོའི་མཚན་ཅན་གསུམ་དང་ཁྱད་པར་དུ། །རྒྱལ་མཆོག་སྟོན་པ་རྒྱལ་མཚན་ཞབས་བསྙེན་ཏེ། །རྒྱལ་བ་ཀློང་ཆེན་རབ་འབྱམས་ལས་བརྒྱུད་པའི། །རྒྱལ་དགོངས་མཐར་ཐུག་མན་ངག་སྙིང་ཐིག་གསན། །༧༽ ཁྱབ་བདག་འདི་ལ་སོ་ཟུར་གནུབས་གསུམ་ལས། །ཀུན་མཁྱེན་དྷརྨ་ཀླཀྵ་སོགས་བརྒྱུད་དེ། །མདོ་སྒྱུ་སེམས་གསུམ་དབུས་ནས་བརྒྱུད་པ་ཡང་། །ད་ལྟའི་བར་དུ་མ་ནུབ་ཉི་ལྟར་གསལ། ། ༨༽ གཞན་ཡང་ཆོས་རྗེ་དམ་གཙང་བྱམས་གསུམ་ལས། །ཁམས་ལུགས་བརྒྱུད་པ་ཉིད་ཀྱང་བདག་གིར་མཛད། །དངོས་སུ་མ་མཇལ་ན་ཡང་དག་སྣང་སྒོར། །གཏེར་བདག་གླིང་དང་མཇལ་བར་གདོན་མི་ཟ། ། ༩༽ རྒྱུ་མཚན་དེ་ཡིས་བཀའ་མའི་ཆོག་ཁྲིགས་དང་། །རིག་འཛིན་ཐུགས་ཐིག་ལ་སོགས་གཏེར་ཆོས་རྣམས། །ཉིད་ཀྱི་ཕྱག་བྲིས་ཅན་ལ་གཏེར་ཆེན་གྱིས། །ཕྱག་ཐེལ་ཕོག་པ་དངོས་སུ་ཡོད་པ་དང་། ། ༡༠༽།གདངས་དབྱངས་ལག་ལེན་སོགས་ཀྱང་སྨིན་ལུགས་དངོས། །གདངས་ཡིག་ཕྱག་དཔེ་དངོས་སུ་བཞུགས་པ་དང་། །འགྱུར་མེད་རྡོ་རྗེ་འདྲ་བའི་རྙིང་མ་ལ། །བཀའ་དྲིན་ཆེ་བ་སུ་ཡང་མེད་ཅེས་གསུངས། ། ༡༡༽གཞན་ཡང་པདྨའི་ཟབ་གཏེར་འབྱིན་པ་ལ། །གུ་རུ་པདྨ་དངོས་སུ་བྱོན་འདྲ་བའི། །དཔལ་གྱི་སེངྒེ་མི་འགྱུར་རྡོ་རྗེ་དང་། །ལང་གྲོ་ལོ་ཙཱ་ཀློང་གསལ་སྙིང་པོའང་བསྙེན། ། ༡༢༽ ཐུབ་པའི་བསྟན་ལ་ཐུབ་པའི་མཛད་པ་ཅན། །ཐུབ་དབང་སྤྱན་རས་གཟིགས་དངོས་ཨ་ར་ག

།ཐུབ་བསྟན་གསར་རྙིང་དབྱར་གྱི་སྐྱེད་ཚལ་ལས། །ཐུབ་བསྟན་སྙིང་པོ་སྔ་འགྱུར་ཆོས་རྣམས་བླངས། ། ༡༣༽ དེ་སོགས་མཚན་ལྡན་བཤེས་གཉེན་མང་བསྙེན་ནས། །སྔ་འགྱུར་བཀའ་གཏེར་རྒྱུན་བཟང་མཆིས་སོ་འཚལ། །མ་ལུས་ལྷག་མེད་ཧུབ་ཀྱིས་བཞེས་ནས་ཀྱང་། །གྲུབ་པ་ཆེན་པོའི་གོ་འཕང་མཐོན་པོར་གཤེགས། །

དེ་ཡི་ཐུགས་སྲས་ལྷུན་གྲུབ་རྒྱ་མཚོ་ཡང་། །བརྟན་མཁས་ཡོན་ཏན་རྒྱ་མཚོའི་དཔལ་གྱིས་སྒེགས། །འོད་གསལ་རྫོགས་པ་ཆེན་པོའི་དགོངས་དོན་རྟོགས། །མཆོག་ཐུན་གྲུབ་པ་རྒྱ་མཚོའི་ཕ་རོལ་སོན། ། ༡༥༽ ཡབ་སྲས་སློབ་མ་པདྨ་ནོར་བུ་ཡང་། །ཐོས་བསམ་བསྒོམ་དང་མཁས་བཙུན་བཟང་གསུམ་འཛོམས། །སྔ་འགྱུར་མཁན་སློབ་ཆོས་རྒྱལ་རིང་ལུགས་ཀྱི། །བཀའ་གཏེར་བསྟན་འཛིན་རྒྱ་མཚོའི་ཁྱུ་མཆོག་གྱུར། །༡༦༽ དེ་ཡི་ཐུགས་སྲས་ཆོས་དཔལ་བཟང་པོ་ཡང་། །ནུས་མཐུས་ནག་པོའི་སྡེར་བཅས་ཚར་བཅད་ནས། །དཀར་ཕྱོགས་རྒྱལ་མཚན་དགུང་དུ་སྦྲེང་བཞིན་དུ། །ཡུམ་ཀ་བདེ་ཆེན་རྒྱལ་མོས་དངོས་གྲུབ་སྟེར། ། ༡༧༽ དེ་རྗེས་དོན་དམ་མཚན་སྒྲེན་རྟོགས་པའི་གདེང། །ཐོབ་པས་ངེས་དོན་བསྟན་པའི་ལམ་སྲོལ་བཟུང་། །དཀོན་མཆོག་ཞབས་ཀྱིས་ཆོས་སྲིད་བསྟན་སྤེལ་ཀྱང་། །རྒྱུན་བཟང་འགའ་ཞིག་འོད་གསལ་དབྱིངས་སུ་ཐིམ། ། ༡༨༽ དེ་རྗེས་འགྱུར་མེད་ངེས་དོན་སྙིང་པོ་ཡིས། །རྫ་བརྒྱུད་བླ་མ་མཚམས་པའི་ཞབས་ལ་བསྙེན། །ཀློང་སྙིང་གཙོར་བྱས་སྔ་འགྱུར་བསྟན་པའི་དཔལ། །བསྐྱེད་པ་འཇིགས་མེད་རང་གྲོལ་ཆོས་འབྱུང་གསལ། ། ༡༩༽ དེ་ཡི་ཐུགས་སྲས་རྒྱ་སྤྲུལ་པཎྜི་ཏས། །ཀུན་བཟང་ཤེས་རབ་ལས་བརྒྱུད་མདོ་སྒྱུ་སེམས། །ལ་སོགས་རྙིང་མ་བཀའ་མའི་སྒྲུབ་མཆོད་རྒྱུན། །བཙུུགས་ཏེ་རྙིང་མའི་མཚན་གཞིར་དངོས་སུ་གྲུབ། ། ༢༠༽དེ་ཡི་ཐུགས་སྲས་རྗེ་བཙུན་བླ་མ་ཡིས། །དཔལ་དགེ་འཇམ་མགོན་རྣམ་གསུམ་སོགས་བསྙེན་ནས། །སྔ་འགྱུར་བཀའ་མའི་སྤར་གྱི་འཕྲུལ་ཆེན་གྱིས། །

སྔ་འགྱུར་བསྟན་པ་རྒྱ་མཚོའི་སྲོག་ཤིང་མཛད། །༢༡༽ དེ་ལྟར་སྔ་འགྱུར་ཆོས་སྡེ་རྒྱ་མཚོའི་ཕུལ། །རྒྱལ་དབང་དཔལ་ཡུལ་བ་ཞེས་མངོན་པར་མཛེས། །རྡོ་གྲུབ་ཀུན་བཟང་གཞན་ཕན་ཞལ་ནས་ཀྱང་། །ཉམས་ལེན་རྒྱུན་ལ་དཔལ་ཡུལ་བ་འདྲ་མེད། ༢༢༽ །ཀུན་མཁྱེན་སི་ཏུ་དྷརྨཱ་ཀ་རས་ཀྱང་།།།།།།།།།།།།།།།།།།།།།།།།།།།།།།།། །རྗེ་ཉིད་དཔལ་ཡུལ་དགོན་དུ་ཕེབས་པའི་ཚེ། །རྟོགས་ལྡན་དེ་རྣམས་ཤྭ་ཁྱུ་འདྲོགས་པ་བཞིན། །བསུ་བར་ཕེབས་བྱུང་ཅེས་ནི་ཡང་ཡང་བསྔགས། ། ༢༣༽ ཨོ་རྒྱན་འཇིགས་མེད་ཆོས་ཀྱི་དབང་པོ་ཉིད། །མདོ་སྨད་ཀྲམ་ཁོག་གནས་སུ་བྱོན་པའི་ཚེ། །ཆུ་ནི་ཝར་འཛུགས་སྒོ་ནི་འདམ་སྦྱར་ཅན། །དཔལ་ཡུལ་སྒྲུབ་ཁང་འདྲ་བ་གང་ནའང་མེད། ། ༢༤༽ འཇམ་མགོན་པཎ་ཆེན་མི་ཕམ་རྒྱ་མཚོས་ཀྱང་། །སྔ་འགྱུར་བཀའ་གཏེར་རྒྱུན་བཟང་འཕྱུགས་མེད་དུ། །འཛིན་པ་དཔལ་ཡུལ་བ་འདྲ་དཀའ་ཞེས་པར། །དམ་པའི་མཁས་གྲུབ་རྣམས་ཀྱིས་ཡང་ཡང་བསྔགས། ། ༢༥༽ བསྔགས་དེ་གཟུར་གནས་རྣམས་ཀྱིས་དྲང་པོའི་གསུང་། །དྲང་སྲོང་བདེན་ཚིག་དངོས་ཡིན་ཕྱོགས་ཞེན་གྱིས། །སྨྲ་བའི་རྒྱུ་མཚན་བཙལ་ཀྱང་རྙེད་མི་སྲིད། །དེ་ཕྱིར་བསྔགས་འོས་ཏོན་ཏན་རྒྱ་མཚོའི་གཞི། ། ༢༦༽ འདི་ནི་འདོད་འབྱུང་དབང་གི་རྒྱལ་པོ་དང་། །བསྲེགས་བཅད་བརྡར་བའི་གསེར་བཞིན་ལེགས་

མཐོང་ནས། །འཕྲོག་ཏུ་མེད་པའི་དད་དེ་རྗེས་འབྲང། །དེ་ལ་བསྔགས་བརྗོད་འཁྱོག་མིན་དྲང་པོ་འདིར།

་་་་་་་་་་་་་་་་་་་་་་་་་་་།

་་་་་་་་་་་་་་་་་་་་་་་་།

་་་་་་་་་་་་་་་་་་་

་་་་་་་་་་་་་

སླར་ཡང་སྨྲས་པ། སྐྱབས་གནས་ཀུན་འདུས་རྒྱལ་དབང་དཔལ་ཡུལ་བ། །ཡབ་སྲས་བརྒྱུད་པར་བཅས་པ་དེ་རྣམས་ཀྱིས། །སྔ་འགྱུར་བཀའ་གཏེར་ནོར་བུའི་མཛོད་འཛིན་པས། །རྡོར་སྨིན་ཞེ་རྫོགས་ཀཿདཔལ་ཞེས་སུ་གྲགས། །དེ་དྲུག་སྔ་འགྱུར་རྙིང་མའི་ཆུ་མགོ་ལྟར། །གང་ལས་འབྱུང་བའི་གཞི་ནི་ཡིན་ངེས་ན། །རྙིང་མ་རང་རྐང་ཚུགས་པ་མ་བྱུང་ཕྱིན། །གསར་མིན་རྙིང་མིན་རེད་ཚེ་ཆུ་མགོ་སྙོགས། །དེ་ཕྱིར་རྒྱལ་དབང་དཔལ་ཡུལ་བ་ཡི་སྲོལ། །མདོ་སྒྱུ་ཐབས་ལམ་ཕྱག་རྒྱ་ཆེན་པོ་དང་། །གྲོལ་ལམ་འོད་གསལ་རྫོགས་ཆེན་སྙིང་ཐིག་གཉིས། །ཟུང་དུ་འབྲེལ་བ་ཕྱག་རྫོགས་ཞེས་སུ་གྲགས། །མཁན་སློབ་ཆོས་རྒྱལ་བི་མའི་ཐུགས་ཀྱི་མཛོད། །གཉགས་གནུབས་ཟུར་པ་རིག་འཛིན་བརྒྱུད་པའི་ལུང་། །ཀུན་མཁྱེན་ཡབ་སྲས་ཐུགས་ལ་བརྣགས་པའི་མཛོད། །ཉང་གུར་བྱང་དང་གླིང་པ་བཅུ་གཅིག་སོགས། །མཆོག་གི་རིག་འཛིན་བགྲང་ལས་འདས་པ་རྣམས། །གྲུབ་པའི་གོ་སར་གཤེགས་པའི་བགྲོད་གཅིག་ལམ། །ལམ་འདི་འཛིན་ལ་དཔལ་ཡུལ་བ་ཞེས་གྲགས། །གྲགས་པའི་རྣ་ལུང་ཕྱོགས་ཀྱི་བུ་མོས་བྱིན། །རྙིང་མའི་མ་དགོན་ཆོས་སྡེ་དྲུག་པོ་དེར། །གཏེར་ཆོས་འགའ་ཡར་དར་སྲོལ་ཆེ་ཆུང་ལས། །སྔ་འགྱུར་རྙིང་མའི་ཡབ་ཆོས་མཐར་ཐུག་པ། །མདོ་སྒྱུ་སེམས་གསུམ་འཛིན་ལ་ཁྱད་པར་མེད། །མདོ་སྒྱུ་སེམས་གསུམ་རང་རྐང་མ་ཚུགས་ན། །གཏེར་ཆོས་ཙམ་གྱིས་རྙིང་མ་དངོས་མ་ཡིན། །དེ་ནི་གསར་མ་ལ་ཡང་ཡོད་པའི་ཕྱིར། །མདོ་སྒྱུ་སེམས་གསུམ་གྲུབ་མཐའ་མ་ཉམས་ཟུངས། །ཁྱབ་བདག་བླ་མ་ཀུན་བཟང་ཤེས་རབ་ཀྱིས། །མདོ་སྒྱུ་

སེམས་གསུམ་བཀའ་མའི་གཞུང་བསྲངས་ནས། །གཏེར་རྙིང་ཚད་ལྡན་རྣམས་ཀྱིས་ཟུར་བརྒྱན་པའི། །ཕྱག་བཞེས་མཆོག་འདི་ཡིད་བཞིན་ནོར་བུ་འདྲ། །ཕྱག་བཞེས་འདི་ཉིད་འཆུག་མེད་བཟུང་བ་ལ། །སྔོན་བྱོན་ཀུན་མཁྱེན་ཡབ་སྲས་ལེགས་བཤད་དང་། །ཕྱིས་སུ་འཇམ་མགོན་རྣམ་གསུམ་ལེགས་བཤད་ལ། །བརྟེན་ནས་འཁྲུལ་པ་མེད་པ་འོང་སྙམ་བགྱིད། །བཀྲ་ཤིས་གང་ཞིག་ཉན་ཐོས་ཐེག་པའི་གང་ཟག་བདག་མེད་གསེར་འཁོར་རྩིབས་སྟོང་འབར་བ་བཞིན། །རྐྱེན་རྟོགས་པ་ཡི་ཆོས་བདག་ཕྱེད་རྟོགས་རྟེན་འབྲེལ་འབྱུང་ལྡོག་ཕྱོགས་ལས་རྣམ་རྒྱལ་རྒྱལ་མཚན་བཞིན། །བྱང་ཆུབ་སེམས་དཔའི་བདག་མེད་ཡོངས་རྫོགས་གཞན་ཕན་ལྷུར་ལེན་གཏེར་གྱི་བུམ་པ་བཟང་པོ་བཞིན། །བྱ་བའི་རྒྱུད་ཀྱི་རྗེ་འཁོལ་རྣམ་པས་རིགས་གསུམ་སར་བགྲོད་མ་ཆགས་པདྨ་རྒྱས་པ་བཞིན། །སྤྱོད་པའི་རྒྱུད་ཀྱི་སྤུན་གྲོགས་རྣམ་པས་རིགས་བཞིའི་སར་འགྲོ་ཆོས་དུང་གཡས་སུ་འཁྱིལ་བ་བཞིན། །རྣལ་འབྱོར་རྒྱུད་ཀྱི་གཉིས་མེད་རོལ་པས་རིགས་ལྔའི་ཞིང་བགྲོད་གསེར་ཉ་འདབ་གཤོག་རྒྱས་པ་བཞིན། །མ་ཧཱ་ཡོ་གའི་དག་མཉམ་ཆེན་པོས་རིག་འཛིན་མཆོག་བརྙེས་དཔལ་གྱི་བེའུ་བཀྲ་བ་བཞིན། །ཨ་ནུ་ཡོ་གའི་བདེ་སྟོང་དབྱེར་མེད་ཞུ་བདེའི་དཔྱིད་ཐིག་རིན་ཆེན་གདུགས་བཟང་མཛེས་པ་བཞིན། །སེམས་སྡེའི་གསེར་འཁོར་ཀློང་སྡེའི་ནོར་བུས་གཏམས། །ཕྱི་སྐོར་བཙུན་མོ་ནང་སྐོར་བློན་པོ་དང་། །གསང་སྐོར་གླང་པོ་ཡང་གསང་ཁྲེགས་ཆོད་རྟ། །ཐོད་རྒལ་དམག་དཔོན་རྒྱལ་སྲིད་རིན་ཆེན་བདུན། །བདག་སོགས་ཡིད་ཅན་འགྲོ་བ་མ་ལུས་པ། །

ལམ་མཆོག་འདིར་ཞུགས་སྣང་བཞིའི་ས་ལམ་བགྲོད། །ཀུན་བཟང་ཁྱད་ཆོས་དྲུག་གི་རྒྱལ་ཐབས་ལ། །ཚེ་འདིར་འཁོད་པའི་བཀྲ་ཤིས་དཔལ་འབར་ཤོག ། ཅེས་གྲུབ་དབང་རྒྱལ་བ་དཔལ་ཡུལ་བའི་ཡབ་སྲས་རྣམས་ལ་བསྔགས་པ་དྲང་སྲོང་བདེན་ཚིག་འདི་ནི་སྔ་འགྱུར་བསྟན་པའི་གྲལ་མཐར་སྐྱེས་པ་པདྨ་མ་ཎིའམ་སྒྲ་དབྱངས་པདྨའི་མྱུ་གུ་ཞེས་བྱ་བས་སྨྲས་པ་དགེ་ཞིང་བཀྲ་ཤིས་པར་གྱུར་ཅིག དགེའོ། །དགེའོ། །དགེའོ།། །།